Komisijos Reglamentas (EEB) Nr. 25/93,
1993 m. sausio 8 d.
dėl importo dokumentų konservams iš tam tikrų tunų ir pelamidžių rūšių iš tam tikrų trečiųjų šalių išdavimo
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1992 m. gruodžio 17 d. Tarybos reglamentą (EEB) Nr. 3759/92 dėl bendro žuvininkystės ir akvakultūros produktų rinkos organizavimo [1],
atsižvelgdama į Tarybos reglamentą (EEB) Nr. 3900/92 [2], nustatantį specialias išsamias Reglamento (EEB) Nr. 3759/92 taikymo taisykles, Bendrijos importo susitarimų dėl tam tikrų rūšių konservuotų tunų, pelamidžių ir sardinių iš tam tikrų trečiųjų šalių požiūriu, ypač į jo 3 straipsnio 1 dalį,
kadangi pirmiau minėto reglamento 3 straipsnio 1 dalis paskyrė 11115 tonų iš turimų 74100 tonų naujiems importuotojams; kadangi to reglamento 4 straipsnio 2 dalis numato, kad, jeigu kiekiai, kuriems prašoma importo dokumentų, viršija turimus, Komisija turi nustatyti vieningą procentą, taikytiną prašomiems kiekiams, siekiant sumažinti importą;
kadangi 1993 m. sausio 4 ir 5 d. naujųjų importuotojų prašomi kiekiai viršija turimus; kadangi atitinkamai reikia nustatyti kokiu mastu galima išduoti importo dokumentus;
kadangi kiekiai, kuriems buvo išduoti importo dokumentai, pasiekė 11115 tonų; kadangi dėl šios priežasties reikia sustabdyti šių dokumentų išdavimą naujiems importuotojams,
PRIĖMĖ ŠĮ REGLAMENTĄ:
1 straipsnis
Importo dokumentai konservams iš Tunnus rūšies tunų, pelamidžių arba dryžuotųjų pelamidžių (Euthynnus pelamis) ir kitų Euthynnus genties rūšių, klasifikuojamų KN kodų ex16041411, ex16041419 ir ex16042070 subpozicijose, iš Reglamento (EEB) Nr. 3900/92 1 straipsnio 1 dalyje nurodytų trečiųjų šalių, kurių prašoma 1993 m. sausio 4 ir 5 d. pagal to reglamento 3 straipsnio 1 dalies b punktą ir kurie nusiunčiami Komisijai 1993 m. sausio 6 d., išduodami iki 3,61 % prašomo kiekio.
Importo dokumentų pirmoje pastraipoje nurodytiems produktams išdavimas sustabdomas paraiškoms pagal Reglamento (EEB) Nr. 3900/92 3 straipsnio 1 dalies b punktą, pateiktoms nuo 1993 m. sausio 6 d.
2 straipsnis
Šis reglamentas įsigalioja 1993 m. sausio 11 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. sausio 8 d.